Document ID: 31996R0692

KOMISSION ASETUS (EY) N:o 692/96,
annettu 17 päivänä huhtikuuta 1996,
viinien ja rypäleen puristemehujen kuvausta ja esittelyä koskevista yksityiskohtaisista säännöistä annetun asetuksen (ETY) N:o 3201/90 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (1), sellaisena kuin se on viimeksi muutettuna asetuksella (EY) N:o 1544/95 (2), ja erityisesti sen 72 artiklan 5 kohdan,
ottaa huomioon viinien ja rypäleen puristemehujen kuvausta ja esittelyä koskevista yleisistä säännöistä 24 päivänä heinäkuuta 1989 annetun neuvoston asetuksen (ETY) N:o 2392/89 (3), sellaisena kuin se on viimeksi muutettuna asetuksella (ETY) N:o 3897/91 (4), ja erityisesti sen 44 artiklan 1 kohdan toisen alakohdan toisen luetelmakohdan,
sekä katsoo, että
komission asetuksessa (ETY) N:o 3201/90 (5), sellaisena kuin se on viimeksi muutettuna asetuksella (EY) N:o 2603/95 (6), säädetään viinien ja rypäleen puristemehujen kuvausta ja esittelyä koskevista yksityiskohtaisista säännöistä,
viinien ja rypälemehujen pakkaamiseen hyväksyttyjen säiliöiden nimellistilavuudesta yhteisön sisäisessä kaupassa säädetään tiettyjen nesteiden pakkaamista valmispakkauksiin tilavuuden mukaan koskevan jäsenvaltioiden lainsäädännön lähentämisestä 19 päivänä joulukuuta 1974 annetussa neuvoston direktiivissä 75/106/ETY (7), sellaisena kuin se on viimeksi muutettuna direktiivillä 89/676/ETY (8); olisi tarkennettava kyseisten tuotteiden nimellistilavuuden merkitsemistä päällysmerkinnöissä koskevia sääntöjä,
Ruotsin ja Suomen liittymisen vuoksi on lisättävä asetuksen (ETY) N:o 3201/90 22 artiklassa säädetyt maininnat ruotsin- ja suomenkielisinä,
viinien ja puristemehujen korkean laadun ja puhtauden säilyttämisen varmistamiseksi on määriteltävä kuljetusta koskevat yksityiskohtaiset säännöt; on varmistettava samanlaiset suoja- ja turvatoimenpiteet vientiin tarkoitetuille tuotteille, joihin kohdistetaan sisäistä jalostusmenettelyä,
tässä asetuksessa säädetyt kuljetusta koskevat yksityiskohtaiset säännöt ovat elintarvikkeiden hygieniaan liittyvän 14 päivänä kesäkuuta 1993 annetun neuvoston direktiivin 93/43/ETY (9) liitteessä mainittujen elintarvikkeiden kuljetusta koskevien yleisten hygieniaa koskevien sääntöjen mukaisia ja niitä täydentäviä, ja
tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3201/90 seuraavasti:
1. Korvataan 4 artiklan 1 kohdan alakohta seuraavasti:
"Tuotteen nimellismäärä merkitään päällysmerkinnässä 6 millimetrin korkuisin kirjasimin, jos nimellismäärä on suurempi kuin 100 senttilitraa, 4 millimetrin korkuisin kirjasimin, jos nimellismäärä on enintään 100 senttilitraa ja suurempi kuin 20 senttilitraa, 3 millimetrin korkuisin kirjasimin, jos nimellismäärä on 20 ja 5 senttilitran välillä, sekä 2 millimetrin korkuisin kirjasimin, jos nimellismäärä on enintään 5 senttilitraa."
2. Muutetaan 22 artikla seuraavasti:
a) Lisätään seuraavat maininnat viimeisen alakohdan edelle:
"- elintarvikekäyttöön
- för livsmedel."
b) Olemassa olevasta tekstistä tulee 1 kohta ja lisätään 2 ja 3 kohta seuraavasti:
"2. Asetuksen (ETY) N:o 2392/89 37 artiklan 1 kohdan d alakohdan mukaisesti elintarvikkeiden kuljetukseen tarkoitettujen säiliöiden on sovelluttava paljoustavarana kuljetettavien elintarvikkeiden kuljetukseen eikä niitä saa käyttää muuhun tarkoitukseen. Kaikkien laitteiden, aineiden ja esineiden, jotka ovat kosketuksissa kuljetettavien tuotteiden kanssa ja jotka ovat osa kuljetusvälineen varustusta, on oltava näiden edellytysten sekä edellä mainitun 37 artiklan 1 kohdan a, b ja c alakohdassa mainittujen edellytysten mukaisia.
Merikuljetuksissa käytettävissä säiliöaluksissa olevien säiliöiden, laitteiden ja varusteiden, jotka ovat kosketuksissa kuljetettavien tuotteiden kanssa, jatkuva käyttö elintarvikekuljetuksissa taataan laivanvarustajan antamalla kirjallisella ilmoituksella. Aluksella säilytetään toimivaltaisen kansallisen viranomaisen tai neuvoston direktiivissä 94/57/EY (*) määritellyn ja sen liitteessä vahvistetut edellytykset täyttävän hyväksytyn elimen antamaa yhdenmukaisuustodistusta, jossa todistetaan, että alus noudattaa viinituotteiden kuljetuksesta annettuja teknisiä määräyksiä.
Jos säiliöitä, laitteita ja varusteita muutetaan vastaamaan 37 artiklassa säädettyjä vaatimuksia, yhdenmukaisuustodistuksessa on mainittava päivämäärä, jolloin ne on muutettu elintarvikkeiden kuljetusta varten.
Toimivaltaiset viranomaiset valvovat elintarvikkeiden kuljetukseen jatkuvasti käytettäviä aluksia. Sanotun kuitenkaan rajoittamatta virallisten asiakirjojen säilyttämistä koskevien määräysten soveltamista aluksen päällikön on näiden viranomaisten pyynnöstä voitava antaa kaikki viimeisten 12 kuukauden aikana kuljetettuja lasteja koskevat tiedot.
3. Asetuksen (ETY) N:o 2392/89 37 artiklan 1 kohdassa säädettyjä varastointia ja kuljetusta koskevia edellytyksiä sovelletaan myös CN-koodiin 2204 kuuluviin tuotteisiin sekä CN-koodiin 2009 60 kuuluviin rypälemehuihin, mukaan lukien tiivistetyt rypälemehut, silloin kun niitä kuljetetaan tai varastoidaan tarkoituksena kohdistaa tai kun niihin on kohdistettu yhtä tai useampaa sisäistä jalostusmenettelyä.
(*) EYVL N:o L 319, 12.12.1994, s. 20"
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä huhtikuuta 1996.

Labels: 8
3
17